**Ea va veni**

*Alexandru Andrieș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întâi a fost pe vreme rea,

Era noros și vânt bătea

Și, desigur, ploua;

(Ea va veni, ea va veni)

Asfaltul ud era lucios

Și-n el se reflecta, frumos,

Imaginea ta.

(Ea va veni, ea va veni)

Cred c-ai așteptat destul,

Ea va veni, ea va veni!

A doua oară s-a-ntâmplat

Pe timp frumos, dar ce folos!

Tot în zadar...

(Ea va veni, ea va veni)

Mult mai târziu, la telefon,

Ai auzit-o, dar ce ton

Și ce vocabular!...

(Ea va veni, ea va veni)

Cred c-ai așteptat destul,

Ea va veni, ea va veni!

A treia oară a venit,

Dar chiar atunci erai grăbit,

Dacă ai fi putut ști!...

(Ea va veni, ea va veni)

Acuma stai și-aștepți din nou

Venirea ei, ca un cadou

Pentru tine ar fi...

(Ea va veni, ea va veni)

Cred c-ai așteptat destul,

Ea va veni, ea va veni!